இரித்தி பதக்கு

இரித்தி பதக்கு (Riti Pathak) இந்தியாவைச் சேர்ந்த ஓர் அரசியல்வாதியாவார். 1977 ஆம் ஆண்டு சூலை மாதம் முதல் தேதியன்று இவர் பிறந்தார். பாரதிய சனதா கட்சியைச் சேர்ந்த இவர் மத்தியப் பிரதேசத்தின் சித்தி தொகுதியிலிருந்து தேர்ந்தெடுக்கப்பட்டு மத்தியப் பிரதேச சட்டமன்ற உறுப்பினராகப் பணியாற்றினார். 2014 ஆம் ஆண்டு நடைபெற்ற மக்களவைத் தேர்தலில் மத்தியப் பிரதேசத்தின் சித்தி தொகுதியில் பாரதிய சனதா கட்சி வேட்பாளராக மக்களவைக்கு முதன்முதலில் தேர்ந்தெடுக்கப்பட்டார், மேலும் காங்கிரசு வேட்பாளரை 1,08,046 வாக்குகள் வித்தியாசத்தில் தோற்கடித்து வெற்றி பெற்றார்.  2019 ஆம் ஆண்டில் 17 ஆவது மக்களவைக்கு மீண்டும் தேர்ந்தெடுக்கப்பட்டார். காங்கிரசு கட்சி வேட்பாளர் திரு அச்சய் சிங்கை 2,86,520 வாக்குகள் வித்தியாசத்தில் தோற்கடித்து மீண்டும் சித்தி தொகுதியில் வெற்றி பெற்றார்.

 வாழ்க்கைக்குறிப்பு 
இரித்தி பதக்கு (பிறப்பு இரித்தி பாண்டே) மத்தியப் பிரதேசத்தின் சித்தி மாவட்டத்தில் (இன்றைய சிங்ரௌலி மாவட்டம், மத்தியப் பிரதேசம்) கட்காரி கிராமத்தில் சியாமா பாண்டே மற்றும் சிறீ ராம்கரன் தேவ் பாண்டே தம்பதியருக்கு மகளாகப் பிறந்தார்.

மத்தியப் பிரதேசத்தின் ரேவா நகரத்தில் இவர் வளர்ந்தார். வரலாறு மற்றும் இந்தி இலக்கியத்தில் தனது இளங்கலை பட்டத்தை முடித்தார். இதைத் தொடர்ந்து ரேவா நகரத்திலுள்ள பெண்கள் பட்டக் கல்லூரியில் வரலாற்றில் முதுகலைப் பட்டம் பெற்றார் பின்னர் எல். எல். பி. எனப்படும் சட்டப் பாடத்தில் இளங்கலை பட்டம் பெற்றார்.

பள்ளி மற்றும் கல்லூரியில் இருந்தபோது, இணை பாடத்திட்ட நடவடிக்கைகளிலும் தீவிரமாக இருந்தார். மேலும் தனது பட்டப்படிப்பின் மூலம் தனது மூன்று தேசிய மாணவர் படை சான்றிதழ்களையும் முடித்தார்.

1997 ஆம் ஆண்டில், இரச்சினீசு பதக்கு என்பவரை திருமணம் செய்து கொண்டார்.

1999 ஆம் ஆண்டில் ரேவாவில் உள்ள அவ்தேசு பிரதாப் சிங் பல்கலைக்கழகத்தில் எம். ஏ. பட்டம் பெற்றார்.
2002 ஆம் ஆண்டில் ரேவாவில் உள்ள அவ்தேசு பிரதாப் சிங் பல்கலைக்கழகத்தில் எல். எல். பி. பட்டம் பெற்றார்.

சமூகப் பணியும் அரசியலும்
தனது குடும்பத்தின் உத்வேகத்துடனும் ஆதரவுடனும், இரித்தி பதக்கு தனது சொந்த தொகுதிப் பகுதியில் பெண்களுக்கான சமூகப் பணிகளைத் தொடங்கினார். சித்தி நகரத்திலுள்ள உள்ள மாவட்ட மேம்பாட்டுக் குழு உறுப்பினராகப் போட்டியிட்டு வெற்றி பெற்றபோது இவர் அரசியலுக்கும் அறிமுகமானார். 2014 ஆம் ஆண்டில், மத்தியப் பிரதேசத்தின் சித்தி தொகுதியில் போட்டியிட்டு 1,08,046 வாக்குகள் வித்தியாசத்தில் வெற்றி பெற்றார். 2019 ஆம் ஆண்டு நடைபெற்ற தேர்தலில் வெற்றி பெற்று மக்களவைக்கு மீண்டும் தேர்ந்தெடுக்கப்பட்டார். இவர் 17 ஆவது மக்களவையின் முன்னாள் உறுப்பினர் ஆவார்.

பதவிகள்
உறுப்பினர், நிலக்கரி மற்றும் எஃகு நிலைக்குழு (1 செப்டம்பர் 2014 - 25 மே 2019)
உறுப்பினர், ஆலோசனைக் குழு, கிராமப்புற மேம்பாடு, பஞ்சாயத்து ராச்சு மற்றும் குடிநீர் சுகாதார அமைச்சகம். (1 செப்டம்பர் 2014 - 25 மே 2019)
உறுப்பினர், பெண்கள் அதிகாரமளிப்பு குழு (5 பிப்ரவரி 2015 - 25 மே 2019)
உறுப்பினர், பொதுக் கணக்குகள் குழு (1 மே 2016 - 25 மே 2019)
மாவட்ட மேம்பாட்டுக் குழு உறுப்பினர், 2010 முதல் 2014 வரை.
சித்தியிலிருந்து மத்தியப் பிரதேச சட்டமன்ற உறுப்பினர்.

மேற்கோள்கள்

வெளி இணைப்புகள்


பகுப்பு:வாழும் மக்கள்
பகுப்பு:1978 பிறப்புகள்
பகுப்பு:இந்திய அரசியல்வாதிகள்
பகுப்பு:மத்தியப் பிரதேச அரசியல்வாதிகள்
பகுப்பு:நாடாளுமன்ற மக்களவை உறுப்பினர்கள்